b"\n_START_ARTICLE_\nNens de Morelia\n_START_PARAGRAPH_\nEls Nens de Morelia va ser un grup de 456 menors d'edat, entre orfes de guerra i fills de combatents republicans, que van ser portats d'Espanya en el vapor de bandera francesa Mexique, a petici\xc3\xb3 del Comit\xc3\xa8 Iberoameric\xc3\xa0 d'Ajuda al Poble Espanyol, amb seu a Barcelona, i per gestions del Comit\xc3\xa8 d'Ajuda als Nens del Poble Espanyol, que presidia Amalia Sol\xc3\xb3rzano l'esposa del President de M\xc3\xa8xic el general L\xc3\xa1zaro C\xc3\xa1rdenas del R\xc3\xado._NEWLINE_Enmig de grans manifestacions populars de benvinguda, van arribar al port de Veracruz el 7 de juny de 1937; l'endem\xc3\xa0 estaven en al Districte Federal i el dia 10 a la ciutat de Morelia, on van ser allotjats en dues cases condicionades per instal\xc2\xb7lar l'internat i \xc3\xa0rees docents de l'Escola Industrial Espanya-M\xc3\xa8xic, de la qual es va nomenar director Lamberto Moreno._NEWLINE_En morir electrocutat un d'ells, Francisco Nabot Satorres, es van amotinar i van aconseguir la destituci\xc3\xb3 del director, qui havia donat mostres d'hispanof\xc3\xb2bia. Va ser substitu\xc3\xaft per Paula Nava, qui va fracassar en el c\xc3\xa0rrec. A la fi de l'any, va arribar un nou director, Roberto Reyes P\xc3\xa9rez, qui sabedor de la corrupci\xc3\xb3 d'alguns membres del personal, es va recolzar en professors i funcionaris de filiaci\xc3\xb3 comunista per tenir una relaci\xc3\xb3 menys tibant amb els nois, d'entre els quals va seleccionar als que exercien lideratge sobre els seus companys per imposar disciplina._NEWLINE_Una defici\xc3\xa8ncia de l'educaci\xc3\xb3 rebuda a Morelia va ser que es va ometre tota atenci\xc3\xb3 a la hist\xc3\xb2ria d'Espanya, la qual cosa va contribuir a crear problemes d'identitat entre els nois. Un altre dels problemes va ser l'anticlericalisme d'alguns nens, compartit plenament pel director, que va portar a hostilitat contra els cat\xc3\xb2lics del grup._NEWLINE_Per la seva banda els espanyols residents a la ciutat es van mostrar generosos amb els nens, per\xc3\xb2 l'afecte, i sobretot el desig de sostreure'ls a l'anomenada educaci\xc3\xb3 socialista, van motivar alguns raptes, amb freq\xc3\xbc\xc3\xa8ncia disfressats d'adopci\xc3\xb3, que nom\xc3\xa9s podien autoritzar les m\xc3\xa9s altes autoritats de la Rep\xc3\xbablica._NEWLINE_En setembre de 1939 havien deixat l'escola 167 nens, dels quals quatre eren desapareguts, 21 s'havien lliurat als seus familiars, 16 al c\xc3\xb2nsol d'Espanya Agust\xc3\xadn Millares Carlo, 29 nenes estaven amb particulars per instruccions presidencials i nou es van lliurar a parents i particulars nouvinguts, per haver-ho dit aix\xc3\xad el secretari d'educaci\xc3\xb3 p\xc3\xbablica."